[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.2.2005

SEC(2005) 226 τελικό

Σύσταση για

ΣΥΣΤΑΣΗ ΤΟΥ ΣΥΜΒΟΥΛΙΟΥ ΠΡΟΣ ΤΗΝ ΟΥΓΓΑΡΙΑ

προκειμένου να τερματιστεί η κατάσταση υπερβολικού δημοσιονομικού ελλείμματος

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η εφαρμογή της διαδικασίας υπερβολικού ελλείμματος διέπεται από τις διατάξεις του άρθρου 104 της Συνθήκης και τον κανονισμό αριθ. 1467/97 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος που αποτελεί μέρος του Συμφώνου Σταθερότητας και Ανάπτυξης. Οι διατάξεις αυτές συμπληρώνονται με τις πολιτικές δεσμεύσεις που περιλαμβάνονται στο ψήφισμα του Ευρωπαϊκού Συμβουλίου του Άμστερνταμ για το Σύμφωνο Σταθερότητας και Ανάπτυξης, της 17ης Ιουνίου 1997.

Βάσει των προβλέψεων των υπηρεσιών της Επιτροπής την άνοιξη του 2004, στις οποίες λήφθηκαν υπόψη δεδομένα που είχε διαβιβάσει η Ουγγαρία τον Μάρτιο του 2004, σύμφωνα με τα οποία η Ουγγαρία εμφάνισε έλλειμμα 5,9% του ΑΕΠ το 2003[1], η Επιτροπή έθεσε σε κίνηση τη διαδικασία υπερβολικού ελλείμματος για την Ουγγαρία στις 12 Μαΐου 2004 με την έκδοση έκθεσης δυνάμει του άρθρου 104 παράγραφος 3. Με βάση τη σύσταση της Επιτροπής , το Συμβούλιο αποφάσισε στις 5 Ιουλίου 2004, δυνάμει του άρθρου 104 παράγραφος 6 ότι η Ουγγαρία παρουσίαζε υπερβολικό έλλειμμα και ακολούθως, δυνάμει του άρθρου 104 παράγραφος 7, εξέδωσε σύσταση προς τις ουγγρικές αρχές για τη διόρθωση της κατάστασης αυτής[2]. Στη σύσταση αυτή το Συμβούλιο καλούσε τις ουγγρικές αρχές να εφαρμόσουν τα μέτρα που προέβλεπε το πρόγραμμα σύγκλισης του Μαΐου 2004 με σκοπό τη διόρθωση του υπερβολικού ελλείμματος έως το 2008. Συγκεκριμένα, έγινε στις ουγγρικές αρχές η σύσταση να ετοιμασθούν να λάβουν πρόσθετα μέτρα εάν χρειασθεί, προκειμένου να επιτευχθεί ο στόχος του 2004 ως προς το έλλειμμα γενικής κυβέρνησης, καθώς και να αναλάβουν αποτελεσματική δράση έως τις 5 Νοεμβρίου 2004 όσον αφορά τα προγραμματιζόμενα μέτρα για την επίτευξη του στόχου του 2005 ως προς το έλλειμμα της χώρας[3]. Βάσει της σύστασης της Επιτροπής στις 22 Δεκεμβρίου 2004, το Συμβούλιο υιοθέτησε στις 18 Ιανουαρίου απόφαση δυνάμει του άρθρου 104 παράγραφος 8 θεωρώντας ότι η Ουγγαρία δεν έλαβε αποτελεσματικές ενέργειες σε απάντηση των από τις 5 Ιουλίου 2004 συστάσεων του Συμβουλίου. Το Συμβούλιο αναγνώριζε ότι οι ουγγρικές αρχές είχαν λάβει ορισμένα μέτρα που συνέβαλαν στη μείωση του ελλείμματος το 2004 και το 2005 αλλά ότι τα εν λόγω μέτρα δεν ήταν επαρκή ώστε να αποφευχθεί σοβαρή απόκλιση από τους στόχους αμφοτέρων των ετών και, γενικότερα, απόκλιση από την προγραμματισθείσα μεθοδολογία προσαρμογής του προγράμματος σύγκλισης του Μαΐου. Στο πλαίσιο αυτό, το Συμβούλιο υπογράμμισε ότι η συνεχιζόμενη δέσμευση της κυβέρνησης να διορθώσει την κατάσταση υπερβολικού ελλείμματος έως το 2008 έπρεπε να στηριχθεί με τη λήψη καθοριστικών μέτρων περαιτέρω δημοσιονομικής εξυγίανσης και τη συνέχιση των διαρθρωτικών μεταρρυθμίσεων με μεγαλύτερη αποφασιστικότητα.

Δεδομένου ότι η Ουγγαρία δεν είναι ακόμη μέλος της ζώνης του ευρώ με αποτέλεσμα να μην ισχύουν για αυτήν τα δύο τελευταία στάδια της διαδικασίας υπερβολικού ελλείμματος δυνάμει του άρθρου 104 παράγραφοι 9 και 11, το Συμβούλιο δύναται να εκδώσει και άλλη σύσταση βάσει του άρθρου 104 παράγραφος 7. Η σύσταση αυτή πρέπει να λαμβάνει υπόψη τις πληροφορίες για την δημοσιονομική στρατηγική που παρέχει η πρώτη επικαιροποίηση του προγράμματος σύγκλισης της Ουγγαρίας που υποβλήθηκε την 1η Δεκεμβρίου 2004.

Σε σύγκριση με το προηγούμενο πρόγραμμα, η επικαιροποίηση προβλέπει τους ακόλουθους ετήσιους στόχους ως προς το έλλειμμα γενικής κυβέρνησης: 4,5%, 3,8%, 3,1%, 2,4% και 1,8% του ΑΕΠ μεταξύ 2004 και 2008. Τα ποσοστά αυτά ευνοούνται από την απόφαση της Eurostat, της 23ης Σεπτεμβρίου 2004 που χορηγεί μεταβατική περίοδο μέχρι την δημοσιονομική κοινοποίηση του Μαρτίου 2007, την εγγραφή των ταμείων συντάξεων του δεύτερου πυλώνα στον τομέα της γενικής κυβέρνησης. Οι ουγγρικές αρχές αποφάσισαν να εκμεταλλευθούν τη δυνατότητα αυτή και υπέβαλαν στοιχεία ως προς το έλλειμμα αφαιρώντας από το έλλειμμα γενικής κυβέρνησης την επιβάρυνση του δεύτερου πυλώνα που συστάθηκε με την μεταρρύθμιση του συστήματος συντάξεων του 1998. Σε σύγκριση με το πρόγραμμα του Μαΐου του 2004, αυτό περιορίζει τα ετήσια ποσοστά ελλείμματος κατά 0,8-1,0 εκατοστιαίες μονάδες μεταξύ 2004 και 2008. Εάν συμπεριληφθεί η επιβάρυνση που αντιπροσωπεύει η μεταρρύθμιση των συντάξεων του 1998, όπως απαιτείται μετά την λήξη της μεταβατικής περιόδου που χορήγησε η Eurostat, το έλλειμμα γενικής κυβέρνησης προβλέπεται ότι θα διαγράψει την ακόλουθη πορεία: 5,3% του ΑΕΠ το 2004, 4,7% του ΑΕΠ το 2005, 4,1% του ΑΕΠ το 2006, 3,4% του ΑΕΠ το 2007 και 2,8% του ΑΕΠ το 2008. Μολονότι λιγότερο εσπευσμένη σε σχέση με το προηγούμενο πρόγραμμα, η επικαιροποίηση διατηρεί την προθεσμία που είχε τεθεί ως στόχος για τη διόρθωση του υπερβολικού ελλείμματος. Για λόγους σύγκρισης με τις φθινοπωρινές προβλέψεις που εξέδωσαν οι υπηρεσίες της Επιτροπής το 2004, το προηγούμενο πρόγραμμα σύγκλισης και τη σύσταση που απηύθυνε στην Ουγγαρία το Συμβούλιο δυνάμει του άρθρου 104 παράγραφος 7, και λαμβάνοντας υπόψη ότι ο στόχος για το 2008 δεν εμπίπτει στην μεταβατική περίοδο, χρησιμοποιούνται αμφότερα τα στοιχεία, δηλαδή, με την επιβάρυνση που αντιπροσωπεύουν τα ταμεία συντάξεων και χωρίς αυτήν.

Οι υπηρεσίες της Επιτροπής προέβησαν σε τεχνική αξιολόγηση του εν λόγω επικαιροποιημένου προγράμματος. Στο σχέδιο σύστασης της 16ης Φεβρουαρίου 2005 σχετικά με γνώμη του Συμβουλίου για το υπόψη επικαιροποιημένο πρόγραμμα[4], η Επιτροπή έκρινε ότι η πορεία προσαρμογής που περιγράφεται σε αυτό φαίνεται κατάλληλη για τη διόρθωση του υπερβολικού ελλείμματος έως το 2008 υπό τον όρο ότι θα στηριχθεί με επαρκή μέτρα που θα ελαχιστοποιήσουν τους κινδύνους εφαρμογής. Αυτό αφορά και τον νέο στόχο ως προς το έλλειμμα του 2005, που καθορίστηκε σε 3,8% (4,7% συμπεριλαμβανομένης της επιβάρυνσης την οποία συνεπάγεται η μεταρρύθμιση των συντάξεων), που αποκτά ιδιαίτερη σημασία διότι οι τυχόν ολισθήσεις θα έχουν αντίκτυπο στα επόμενα έτη με αποτέλεσμα να μπορούν να υποσκάψουν τα περιθώρια μείωσης του ελλείμματος κάτω από το 3% του ΑΕΠ μέχρι το 2008, όπως προγραμματίζεται.

Η Επιτροπή επεσήμανε εξάλλου ότι υπάρχει κίνδυνος τα δημοσιονομικά αποτελέσματα να είναι χειρότερα από το αναμενόμενο, με αποτέλεσμα ο δημοσιονομικός προσανατολισμός του προγράμματος να μην θεωρείται επαρκής για την αξιόπιστη εφαρμογή της πορείας αυτής. Όσον αφορά το 2005, οι υπηρεσίες της Επιτροπής προέβλεψαν το φθινόπωρο του 2004 έλλειμμα ύψους 5,2% για το 2005 (4,3% συμπεριλαμβανομένης της επιβάρυνσης την οποία συνεπάγεται η μεταρρύθμιση των συντάξεων), οι δε κυριότεροι κίνδυνοι είναι : (1) οι δαπάνες για τόκους να αποδειχθούν μεγαλύτερες από το προβλεπόμενο, (2) οι νέοι κανόνες περιορισμού των δαπανών να αποδειχθούν ανεπαρκείς ενώ υπάρχει, επίσης, κίνδυνος να μην ληφθούν εγκαίρως και άλλα από τα προβλεπόμενα μέτρα μεταρρύθμισης της δημόσιας διοίκησης, του συστήματος υγείας και του εκπαιδευτικού συστήματος που εξαγγέλλει το πρόγραμμα σύγκλισης του Μαΐου 2004 και η επικαιροποίησή του, τα οποία είναι καθοριστικά για την προγραμματιζόμενη προσαρμογή, και (3) οι παραδοχές ως προς ορισμένα έσοδα (κυρίως ΦΠΑ και εισφορές κοινωνικής ασφάλισης) οι οποίες φαίνονται υπεραισιόδοξες. Υπάρχει, επίσης, κίνδυνος οι επιστροφές ΦΠΑ για το 2004 να μεταφερθούν στο 2005, αλλά οι αρχές ανέλαβαν τη δέσμευση να επιταχύνουν τις πληρωμές ούτως ώστε να μην επιβαρυνθεί ο προϋπολογισμός του 2005. Ο προϋπολογισμός περιλαμβάνει ένα έκτακτο αποθεματικό ύψους 0,5% του ΑΕΠ για την κάλυψη τυχόν υπέρβασης του στόχου για το 2005. Σκοπός της είναι η κάλυψη απρόβλεπτων προσαρμογών σε διαδικασίες που δεν επηρεάζονται από την κυβέρνηση. Μολονότι το αποθεματικό αυτό είναι ευπρόσδεκτο, το ποσό που διατίθεται για αυτό φαίνεται ανεπαρκές σε σχέση με τους κινδύνους που περιβάλλουν τον προϋπολογισμό του 2005. Επιπλέον, η πρόωρη ελευθέρωση του αποθεματικού αυτού ενδέχεται να μειώσει τα κίνητρα αυστηρής εκτέλεσης του προϋπολογισμού. Περαιτέρω κίνδυνο ενδέχεται να αντιπροσωπεύουν οι υπό πραγματοποίηση επενδύσεις που πρόκειται να μεταβιβασθούν στο πλαίσιο κοινοπραξιών δημόσιου-ιδιωτικού τομέα. Εάν οι μεταβιβάσεις αυτές δεν πραγματοποιηθούν εγκαίρως θα πρέπει να χρηματοδοτηθούν από τον προϋπολογισμό. Επιπλέον, οποιαδήποτε μείωση των συντελεστών ΦΠΑ στο πλαίσιο των υπό εξέλιξη φορολογικών μεταρρυθμίσεων θα μπορούσε να αυξήσει τον κίνδυνο μείωσης των εσόδων ακόμη και αν αντισταθμιζόταν με την αύξηση άλλων συντελεστών. Εάν δεν δοθεί προσοχή στο στοιχείο του χρόνου εφαρμογής, μια τέτοια κίνηση μπορεί να θέσει σε κίνδυνο την επίτευξη του αναθεωρημένου στόχου για το 2005 και να υποσκάψει την πορεία μείωσης του ελλείμματος[5]. Από την ανωτέρω ανάλυση προκύπτει ότι προκειμένου να επιτευχθεί ο στόχος της επίτευξης ελλείμματος ύψους 3,8% του ΑΕΠ (4,7% του ΑΕΠ εάν συμπεριληφθεί η επιβάρυνση την οποία συνεπάγεται η μεταρρύθμιση των συντάξεων) το 2005, θα απαιτηθεί η λήψη πρόσθετων μέτρων ισοδύναμων προς το 0,5 εκατοστιαίες μονάδες του ΑΕΠ.

Βάσει της ανωτέρω αξιολόγησης θεωρείται αναγκαίο, οι ουγγρικές αρχές: (i) Να λάβουν πρόσθετα μέτρα, κατά το δυνατόν διαρθρωτικού χαρακτήρα, ούτως ώστε να επιτευχθεί ο νέος στόχος ως προς το έλλειμμα που καθορίστηκε για το 2005 σε 3,8% του ΑΕΠ (4,7% του ΑΕΠ εάν συμπεριληφθεί η επιβάρυνση την οποία συνεπάγεται η μεταρρύθμιση των συντάξεων του 1998, όπως απαιτείται μετά τη λήξη της μεταβατικής περιόδου που χορήγησε η Eurostat για τη λογιστική μεταχείριση του στοιχείου αυτού). Συγκεκριμένα, το «έκτακτο» αποθεματικό πρέπει να αυξηθεί σημαντικά και η χρησιμοποίησή του να είναι όσο το δυνατόν περιορισμένη και να εξαρτάται από την σαφή τεκμηρίωση της επίτευξης του στόχου ως προς το έλλειμμα το 2005. (ii) Να συνδέσουν τον χρόνο εφαρμογής και την εκτέλεση των τυχόν φορολογικών περικοπών με την επίτευξη των στόχων ως προς το έλλειμμα που περιλαμβάνονται στο επικαιροποιημένο πρόγραμμα σύγκλισης που υποβλήθηκε τον Δεκέμβριο του 2004. (iii) Να σημειώσουν πρόοδο όσον αφορά τις προγραμματισθείσες μεταρρυθμίσεις στον τομέα της δημόσιας διοίκησης, της υγείας και της εκπαίδευσης σύμφωνα με τις δεσμεύσεις που έχουν αναληφθεί ως προς αυτές ούτως ώστε, μεταξύ άλλων, να βελτιωθεί η μακροπρόθεσμη διατηρησιμότητα των δημόσιων οικονομικών.

Με βάση τα ανωτέρω, η Επιτροπή υποβάλλει στο Συμβούλιο την παρούσα σύσταση για νέα σύσταση του Συμβουλίου με αποδέκτη την Ουγγαρία προκειμένου να τερματιστεί η κατάσταση υπερβολικού ελλείμματος, σύμφωνα με το άρθρο 104 παράγραφος 7 της Συνθήκης.

Σύσταση για

ΣΥΣΤΑΣΗ ΤΟΥ ΣΥΜΒΟΥΛΙΟΥ ΠΡΟΣ ΤΗΝ ΟΥΓΓΑΡΙΑ

προκειμένου να τερματιστεί η κατάσταση υπερβολικού δημοσιονομικού ελλείμματος

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 104 παράγραφος 7,

τη σύσταση της Επιτροπής,

Εκτιμώντας τα ακόλουθα :

(1) Σύμφωνα με το άρθρο 104 της συνθήκης, τα κράτη μέλη αποφεύγουν τα υπερβολικά δημοσιονομικά ελλείμματα.

(2) Το σύμφωνο σταθερότητας και ανάπτυξης βασίζεται στον στόχο της διασφάλισης υγιών δημόσιων οικονομικών ως μέσο ενίσχυσης των προϋποθέσεων για τη σταθερότητα των τιμών και την ισχυρή βιώσιμη ανάπτυξη που ευνοεί τη δημιουργία απασχόλησης.

(3) Στις 5 Ιουλίου 2004, το Συμβούλιο, βάσει του άρθρου 104 παράγραφος 6, εξέδωσε απόφαση σχετικά με την ύπαρξη υπερβολικού ελλείμματος στην Ουγγαρία.

(4) Μετά την έκδοση απόφασης σχετικά με την ύπαρξη υπερβολικού ελλείμματος στην Ουγγαρία, το Συμβούλιο, βάσει του άρθρου 104 παράγραφος 7 της συνθήκης και του άρθρου 3 του κανονισμού (ΕΚ) αριθ. 1467/97 του Συμβουλίου της 7ης Ιουλίου 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος[6], συνέστησε στις ουγγρικές αρχές να αναλάβουν δράση σε μεσοπρόθεσμο πλαίσιο προκειμένου να μειωθεί το έλλειμμα κάτω από το 3% του ΑΕΠ έως το 2008 με τρόπο αξιόπιστο και διατηρήσιμο σύμφωνα με την πορεία μείωσης του ελλείμματος την οποία χαράζει η γνώμη του Συμβουλίου της 5ης Ιουλίου 2004 σχετικά με το πρόγραμμα σύγκλισης που υποβλήθηκε τον Μάιο του 2004. Συγκεκριμένα, απευθύνθηκε στις ουγγρικές αρχές η σύσταση να ετοιμασθούν να λάβουν πρόσθετα μέτρα προκειμένου να επιτευχθεί ο στόχος ως προς το έλλειμμα του 2004 και να αναλάβουν αποτελεσματική δράση έως τις 5 Νοεμβρίου 2004 όσον αφορά τα προγραμματιζόμενα μέτρα για την επίτευξη του στόχου ως προς το έλλειμμα του 2005.

(5) Στις 18 Ιανουαρίου 2005, το Συμβούλιο αναγνώρισε ότι είχαν ληφθεί ορισμένα μέτρα για τη μείωση του δημόσιου ελλείμματος το 2004 και το 2005, εντός της προθεσμίας της 5ης Νοεμβρίου 2004. Ωστόσο, έκρινε ότι τα μέτρα αυτά δεν ήταν επαρκή για την επίτευξη των στόχων και ότι δεν θα ήταν δυνατό να αποφευχθεί κάποια απόκλιση από την προγραμματισθείσα πορεία προσαρμογής του προγράμματος σύγκλισης του Μαΐου 2004. Θεώρησε, εξάλλου, ότι η συνεχιζόμενη δέσμευση της κυβέρνησης να διορθώσει την κατάσταση υπερβολικού ελλείμματος έως το 2008 έπρεπε να στηριχθεί με τη λήψη καθοριστικών μέτρων περαιτέρω δημοσιονομικής εξυγίανσης και τη συνέχιση των διαρθρωτικών μεταρρυθμίσεων με μεγαλύτερη αποφασιστικότητα. Με βάση τα ανωτέρω το Συμβούλιο, δυνάμει του άρθρου 104 παράγραφος 8 της συνθήκης, αποφάσισε ότι μέχρι τις 5 Νοεμβρίου 2004, η Ουγγαρία δεν είχε αναλάβει αποτελεσματική δράση ως ανταπόκριση στις συστάσεις που της έγιναν από το Συμβούλιο στις 5 Ιουλίου 2004[7].

(6) Έχουσα ενταχθεί στην ΕΕ την 1η Μαΐου 2004, η Ουγγαρία είναι κράτος μέλος με παρέκκλιση, κατά την έννοια του άρθρου 122 παράγραφος 1 της συνθήκης, όπερ σημαίνει ότι πρέπει, μεν, να αποφεύγει τα υπερβολικά ελλείμματα, αλλά ότι δεν ισχύουν για αυτήν οι διατάξεις των παραγράφων 9 και 11 του άρθρου 104. Ως εκ τούτου κρίνεται σκόπιμη η έκδοση νέας σύστασης δυνάμει του άρθρου 104 παράγραφος 7.

(7) Σύμφωνα με το άρθρο 3 παράγραφος 4 του κανονισμού του Συμβουλίου (ΕΚ) αριθ. 1467/97, στις συστάσεις που απευθύνει σύμφωνα με το άρθρο 104 παράγραφος 7, το Συμβούλιο θέτει μέγιστη προθεσμία τεσσάρων μηνών προκειμένου το συγκεκριμένο κράτος μέλος να λάβει αποτελεσματικά μέτρα. Το Συμβούλιο θέτει επίσης προθεσμία για τη διόρθωση του υπερβολικού ελλείμματος, η οποία λήγει εντός του έτους που ακολουθεί εκείνο κατά το οποίο εντοπίστηκε το υπερβολικό έλλειμμα, εκτός εάν συντρέχουν ειδικές περιστάσεις. Τέτοιες ειδικές περιστάσεις εξακολουθούν να συντρέχουν στην περίπτωση της Ουγγαρίας ιδίως εξαιτίας τόσο του ελλείμματος γενικής κυβέρνησης το οποίο κατά την ένταξη της χώρας στην ΕΕ ήταν σημαντικά ανώτερο του 3% του ΑΕΠ, ποσοστού που αποτελεί την τιμή αναφοράς, όσο και της συνεχιζόμενης διαρθρωτικής μεταστροφής της οικονομίας.

(8) Όταν συντρέχουν ειδικές περιστάσεις, το Συμβούλιο μπορεί να επιτρέψει τη διόρθωση του υπερβολικού ελλείμματος σε ένα μεσοπρόθεσμο πλαίσιο. Το επικαιροποιημένο πρόγραμμα σύγκλισης που υπέβαλε η Ουγγαρία τον Δεκέμβριο του 2004 παρέχει ένα αναθεωρημένο πλαίσιο με τους ακόλουθους ετήσιους στόχους ως προς το έλλειμμα γενικής κυβέρνησης: 4,5%, 3,8%, 3,1%, 2,4% και 1,8% του ΑΕΠ μεταξύ 2004 και 2008. Εάν συμπεριληφθεί η επιβάρυνση την οποία συνεπάγεται η μεταρρύθμιση των συντάξεων του 1998, όπως θα απαιτηθεί μετά τη λήξη της μεταβατικής περιόδου που χορήγησε η Eurostat μέχρι την κοινοποίηση του Μαρτίου του 2007 για τη λογιστική μεταχείριση του στοιχείου αυτού, το προβλεπόμενο έλλειμμα της γενικής κυβέρνησης προβλέπεται ότι θα διαγράψει την ακόλουθη πορεία: 5,3%, 4,7%, 4,1%, 3,4% και 2,8% του ΑΕΠ μεταξύ 2004 και 2008. Ως εκ τούτου το επικαιροποιημένο πρόγραμμα συνεχίζει να είναι προσανατολισμένο προς την κατεύθυνση της διόρθωσης του υπερβολικού ελλείμματος έως το 2008. Σύμφωνα με τη γνώμη του Συμβουλίου της [8ης Μαρτίου 2005], η πορεία προσαρμογής, περιλαμβανομένων των στόχων για έλλειμμα ύψους 3,8% του ΑΕΠ (4,7% του ΑΕΠ εάν συμπεριληφθεί η επιβάρυνση την οποία συνεπάγεται η μεταρρύθμιση των συντάξεων) το 2005 και 2,8% του ΑΕΠ το 2008 (περιλαμβανομένης της επιβάρυνσης την οποία συνεπάγεται η μεταρρύθμιση των συντάξεων), μπορεί να θεωρηθεί κατάλληλη για τη διόρθωση του υπερβολικού ελλείμματος έως το 2008 υπό τον όρο ότι θα στηριχθεί με επαρκή μέτρα για την επίτευξη των στόχων ως προς το έλλειμμα.

(9) Μολονότι αυτή η πορεία προσαρμογής και ιδίως ο νέος στόχος για έλλειμμα 3,8% του ΑΕΠ (4,7% του ΑΕΠ εάν συμπεριληφθεί η επιβάρυνση την οποία συνεπάγεται η μεταρρύθμιση των συντάξεων) το 2005, μπορεί να θεωρηθούν κατάλληλα, ο τρέχων προσανατολισμός πολιτικής των ουγγρικών αρχών δεν επαρκεί για να επιτευχθεί ο στόχος. Με βάση το σχέδιο προϋπολογισμού για το 2005 και προβλεπόμενο ποσοστό ανάπτυξης 3,7% το 2005, οι υπηρεσίες της Επιτροπής προέβλεψαν το φθινόπωρο του 2004 ότι το 2005 θα σημειωθεί έλλειμμα ύψους 5,2% του ΑΕΠ (περιλαμβανομένης της επιβάρυνσης την οποία συνεπάγεται η μεταρρύθμιση των συντάξεων). Οι κυριότεροι κίνδυνοι που προβλέπονται είναι (i) ότι οι δαπάνες για τόκους μπορεί να αποδειχθούν μεγαλύτερες από το προβλεπόμενο, (ii) ότι οι νέοι κανόνες περιορισμού των δαπανών μπορεί να αποδειχθούν ανεπαρκείς, ενώ υπάρχει, επίσης, κίνδυνος να μην ληφθούν εγκαίρως και άλλα από τα προβλεπόμενα μέτρα μεταρρύθμισης της δημόσιας διοίκησης, του συστήματος υγείας και του εκπαιδευτικού συστήματος που εξαγγέλλει το πρόγραμμα σύγκλισης του Μαΐου 2004 και η επικαιροποίησή του, μέτρα καθοριστικά για την προγραμματιζόμενη προσαρμογή, και (iii) ότι ορισμένα έσοδα, ιδίως από τον ΦΠΑ και τις εισφορές κοινωνικής ασφάλισης, μπορεί να είναι μικρότερα από τις προβλέψεις. Όσον αφορά τον ΦΠΑ, εντοπίσθηκε ο επιπρόσθετος κίνδυνος οι επιστροφές για το 2004 να μεταφερθούν, ενδεχομένως, στο 2005. Λαμβάνοντας όμως υπόψη την πρόσφατη δέσμευση των αρχών να επιταχύνουν την διεκπεραίωση των πληρωμών, γίνεται δεκτό ότι το στοιχείο αυτό δεν πρόκειται να επιβαρύνει τον προϋπολογισμό του 2005 και ότι, ως εκ τούτου, δεν απαιτεί επιπρόσθετη προσαρμογή. Περαιτέρω κίνδυνο ενδέχεται να αντιπροσωπεύουν οι υπό πραγματοποίηση επενδύσεις που πρόκειται να μεταβιβασθούν στο πλαίσιο κοινοπραξιών δημόσιου-ιδιωτικού τομέα. Εάν οι μεταβιβάσεις αυτές δεν πραγματοποιηθούν εγκαίρως θα πρέπει να χρηματοδοτηθούν από τον προϋπολογισμό. Ο προϋπολογισμός περιλαμβάνει ένα έκτακτο αποθεματικό ύψους 0,5% του ΑΕΠ για την κάλυψη τυχόν υπέρβασης του στόχου για το 2005. Μολονότι το αποθεματικό αυτό είναι ευπρόσδεκτο το ποσό που διατίθεται για αυτό φαίνεται ανεπαρκές σε σχέση με τους κινδύνους που περιβάλλουν τον προϋπολογισμό του 2005, ενώ υπάρχουν φόβοι ότι τα αποθεματικά αυτά ενδέχεται να ελευθερωθούν πρόωρα. Από την ανωτέρω ανάλυση προκύπτει ότι προκειμένου να επιτευχθεί ο στόχος της επίτευξης ελλείμματος ύψους 3,8% του ΑΕΠ (4,7% του ΑΕΠ εάν συμπεριληφθεί η επιβάρυνση την οποία συνεπάγεται η μεταρρύθμιση των συντάξεων) το 2005, θα απαιτηθεί η λήψη πρόσθετων μέτρων ισοδύναμων προς το 0,5 εκατοστιαίες μονάδες του ΑΕΠ.

(10) Τα μέτρα δημοσιονομικής εξυγίανσης πρέπει να εξασφαλίζουν μόνιμη βελτίωση του αποτελέσματος της γενικής κυβέρνησης και παράλληλα να αποσκοπούν στη βελτίωση της ποιότητας των δημόσιων οικονομικών της χώρας και στην ενίσχυση του αναπτυξιακού δυναμικού της οικονομίας της.

ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

- Οι ουγγρικές αρχές πρέπει να θέσουν τέλος στην παρούσα κατάσταση υπερβολικού ελλείμματος το ταχύτερο δυνατόν.

- Οι ουγγρικές αρχές πρέπει να λάβουν μέτρα μεσοπρόθεσμου χαρακτήρα προκειμένου να μειωθεί το έλλειμμα σε επίπεδο κατώτερο του 3% του ΑΕΠ έως το 2008 κατά τρόπο αξιόπιστο και διατηρήσιμο, σύμφωνα με την πορεία μείωσης του ελλείμματος που χαράζεται στη γνώμη του Συμβουλίου της [8ης Μαρτίου 2005] σχετικά με το πρόγραμμα σύγκλισης που υπεβλήθη τον Δεκέμβριο του 2004.

- Οι ουγγρικές αρχές πρέπει να αναλάβουν αποτελεσματική δράση έως τις [8 Ιουλίου 2005] σε σχέση με πρόσθετα μέτρα, κατά το δυνατόν διαρθρωτικού χαρακτήρα, ούτως ώστε να επιτευχθεί ο νέος στόχος που καθορίστηκε στο πρόγραμμα σύγκλισης ως προς το έλλειμμα του 2005 σε 3,8% του ΑΕΠ (4,7% του ΑΕΠ εάν συμπεριληφθεί η επιβάρυνση την οποία συνεπάγεται η μεταρρύθμιση των συντάξεων του 1998, όπως απαιτείται μετά τη λήξη της μεταβατικής περιόδου που χορήγησε η Eurostat μέχρι τη δημοσιονομική κοινοποίηση του Μαρτίου του 2007 για τη λογιστική μεταχείριση του στοιχείου αυτού). Συγκεκριμένα, το «έκτακτο» αποθεματικό πρέπει να αυξηθεί σημαντικά και η χρησιμοποίησή του να είναι όσο το δυνατόν περιορισμένη και να εξαρτάται από την σαφή τεκμηρίωση της επίτευξης του στόχου ως προς το έλλειμμα το 2005.

- Οι ουγγρικές αρχές πρέπει να συνδέσουν τον χρόνο εφαρμογής και την εκτέλεση των τυχόν φορολογικών περικοπών με την επίτευξη των στόχων ως προς το έλλειμμα που περιλαμβάνονται στο επικαιροποιημένο πρόγραμμα σύγκλισης που υποβλήθηκε τον Δεκέμβριο του 2004.

Επιπλέον, το Συμβούλιο καλεί τις ουγγρικές αρχές:

- να εκμεταλλευθούν κάθε δυνατότητα προκειμένου να επιταχυνθεί η δημοσιονομική προσαρμογή,

- να σημειώσουν πρόοδο όσον αφορά τις προγραμματισθείσες μεταρρυθμίσεις στον τομέα της δημόσιας διοίκησης, της υγείας και της εκπαίδευσης σύμφωνα με τις δεσμεύσεις που έχουν αναληφθεί ως προς αυτές ούτως ώστε, μεταξύ άλλων, να βελτιωθεί η μακροπρόθεσμη διατηρησιμότητα των δημόσιων οικονομικών.

Η παρούσα σύσταση απευθύνεται στη Δημοκρατία της Ουγγαρίας.

Βρυξέλλες, [8 Μαρτίου 2005].

Για το Συμβούλιο

Ο Πρόεδρος

[1] Η κοινοποίηση του Σεπτεμβρίου 2004, σύμφωνα με το πλαίσιο της διαδικασίας υπερβολικού ελλείμματος, διόρθωσε το έλλειμμα της γενικής κυβέρνησης από 5,9% του ΑΕΠ σε 6,2% για το 2003.

[2] Βλ : http://register.consilium.eu.int/pdf/en/04/st11/st11218.en04.pdf

[3] Επιπλέον, το Συμβούλιο κάλεσε τις ουγγρικές αρχές να αξιοποιήσουν όλες τις ευκαιρίες προκειμένου να επισπεύσουν την δημοσιονομική προσαρμογή, να προβούν στις προγραμματιζόμενες μεταρρυθμίσεις στον τομέα της δημόσιας διοίκησης, της υγείας και της εκπαίδευσης, να εξασφαλίσουν την προβλεπόμενη μείωση του δείκτη δαπανών και να βελτιώσουν την μακροπρόθεσμη διατηρησιμότητα των δημόσιων οικονομικών τους, καθώς και να διασφαλίσουν ότι οι προγραμματισθείσες φορολογικές περικοπές χρηματοδοτούνται καταλλήλως και ότι η εφαρμογή τους θα εξαρτηθεί από την επίτευξη των στόχων ως προς το έλλειμμα.

[4] SEC(2005) 229.

[5] Το τελικό ύψος του ελλείμματος του 2004 εξακολουθεί να υπόκειται σε κινδύνους που απορρέουν από την αβεβαιότητα όσον αφορά τη διαφορά αποτελεσμάτων μεταξύ ταμειακής μεθόδου και μεθόδου της αυτοτέλειας των χρήσεων. Ειδικότερα, συνεχίζουν να υφίστανται λογιστικές αβεβαιότητες ως προς τις πληρωμές γεωργικών επιδοτήσεων και την καταβολή του 13ου μισθού στους δημοσίους υπαλλήλους που μπορούν να οδηγήσουν σε αύξηση του ελλείμματος του 2004 υπολογιζόμενου βάσει της αυτοτέλειας των χρήσεων και να έχει αντίκτυπο στο έλλειμμα του 2005.

[6] ΕΕ L 209, της 2.8.1997, σ. 6.

[7] Βλ. http://register.consilium.eu.int.